b'\n_START_ARTICLE_\nOK Pan Aarhus\n_START_SECTION_\nHistorie\n_START_PARAGRAPH_\nKlubben blev stiftet den 23. oktober 1946 p\xc3\xa5 det aarhusianske spisested Kroen i Krogen, hvilket g\xc3\xb8r den til Danmarks \xc3\xa6ldste orienteringsklub. Navnet stammer fra gr\xc3\xa6sk mytologi, hvor guden for dyr- og geder Pan, ligeledes er beskytter af j\xc3\xa6gere og skovens veje. Klubben h\xc3\xb8rte de f\xc3\xb8rste mange \xc3\xa5r hjemme p\xc3\xa5 Aarhus Stadion._NEWLINE_Det f\xc3\xb8rste "rigtige" orienteringskort blev tegnet af br\xc3\xb8drene Flemming og Leif N\xc3\xb8rgaard. Kortet var over Marselisborgskovene. Efterf\xc3\xb8lgende arrangerede klubben et hverve-kampagne, hvor omkring 1.000 mennesker l\xc3\xb8b orienteringsl\xc3\xb8b fordelt p\xc3\xa5 tre weekender. Udgangspunktet var Silistria, der var en gammel og forfalden vandm\xc3\xb8lle syd for Marselisborg Dyrehave. Dette arrangement blev gentaget \xc3\xa5ret efter, hvor omkring 2.000 deltog._NEWLINE_I 1974 var OK Pan medarrang\xc3\xb8r af VM i orienteringsl\xc3\xb8b, der blev afviklet i Silkeborgskovene. Medlem af OK Pan, Mona N\xc3\xb8rgaard, blev den f\xc3\xb8rste og eneste danske verdensmester, idet hun vandt dame-klassen dette \xc3\xa5r. Samme \xc3\xa5r lykkedes det klubben at f\xc3\xa5 Silistria stillet til r\xc3\xa5dighed som klubhus. Efter en grundig istands\xc3\xa6ttelse kunne Silistria indvies \xc3\xa5ret efter._NEWLINE_I 1999 arrangerede klubben veteran-VM, der med 3.600 deltagere, blev det st\xc3\xb8rste orienteringsl\xc3\xb8b i Danmark._NEWLINE_Klubben har siden \xc3\xa5r 2000 v\xc3\xa6ret arrang\xc3\xb8r af den aarhusianske udgave af Femina Kvindel\xc3\xb8b, hvilket har \xc3\xb8get klubben indt\xc3\xa6gter og kunne muligg\xc3\xb8re, at der blev ansat en sekret\xc3\xa6r og tr\xc3\xa6nere._NEWLINE_I 2006 stod klubben, sammen med Silkeborg OK, bag VM i orienteringsl\xc3\xb8b i Danmark. P\xc3\xa5 \xc3\xa5bningsdagen fik Claus Bloch bronze p\xc3\xa5 sprintdistancen, som blev afholdt i Mindeparken i Aarhus._NEWLINE_I starten af 2010\'erne samledes nogle af Danmarks bedste kvindelige orienteringsl\xc3\xb8bere i Aarhus, og OK Pan etablerede en egentlig satsning p\xc3\xa5 eliten.'